ไปรษณีย์ไทย ร่วมกับเครือข่ายโอทอป ส่งผลิตภัณฑ์โอทอปถึงผู้บริโภคทั่วประเทศ
นายดนัน สุภัทรพันธุ์ กรรมการผู้จัดการใหญ่ บริษัท ไปรษณีย์ไทย จำกัด กล่าวว่า การบันทึกข้อตกลงความร่วมมือการให้บริการจัดส่งผลิตภัณฑ์โอทอปกับเครือข่ายโอทอปทั่วประเทศในครั้งนี้ เพื่อสร้างความร่วมมือในการให้บริการจัดส่งและนำเสนอผลิตภัณฑ์ OTOP ของผู้ผลิต ผู้ประกอบการโอทอปส่งตรงถึงลูกค้าทั่วประเทศ ด้วยบริการที่ดีภายใต้เงื่อนไขและข้อตกลงการสนับสนุนค่าขนส่งสินค้าในอัตราพิเศษ ซึ่งจะช่วยลดต้นทุนด้านการขนส่งและเป็นการกระจายรายได้ รวมถึงส่งเสริมเศรษฐกิจฐานรากมีความเข้มแข็ง พร้อมกับบูรณาการเชื่อมโยงข้อมูลผ่านระบบเทคโนโลยีสารสนเทศ เพื่อรับส่งข้อมูลการจำหน่ายช่องทางการชำระเงินการจัดส่งและจัดเก็บสินค้ารวมทั้งระบบการติดตามและตรวจสอบสถานะการจัดส่งเพื่ออำนวยความสะดวกในการจัดส่งสินค้าและการบริการ โดยหลังจากนี้ทางกลุ่ม OTOP จะดำเนินการประชาสัมพันธ์สร้างการรับรู้ไปยังผู้ผลิต ผู้ประกอบการ OTOP ได้มีโอกาสเข้าถึงบริการจัดส่งผลิตภัณฑ์ในราคาพิเศษ เพื่อบรรเทาผลกระทบด้านการขนส่ง